Det har knebet gevaldigt for svenske Rade Prica med at få spilletid i Sunderland. Det tager han nu konsekvensen af og sætter kursen mod Norge, hvor hans landsmand Erik Hamrén er træner i Rosenborg. Rade Prica selv glæder sig meget til at komme tilbage til en tilværelse med fast spilletid. - Jeg er kommet for at score mål. Rosenborg er en meget attraktiv klub, og jeg regner ikke med at lægetjekket bliver et problem, siger Rade Prica på Rosenborgs hjemmeside. Skiftet ventes at gå endeligt igennem, når Prica har været til lægetjek og har forhandlet sine personlige aftaler på plads med klubben. Som AaB'er scorede Rade Prica 28 mål i 48 kampe.
Rade Prica bliver genforenet med Erik Hamrén i Rosenborg. Sidst, de to arbejdede sammen, var i AaB.